Villefranche-de-Rouergue, jezik rane
I

Svoju Hrvatsku gradim od krhotina, krpica , sjećanja
i rana
	Bol je njena točka ravnoteže moj ekvisolilokvij na
sljemenoj
	gredi, temelju od tmina i od bura
Majka
	Čista svjetlost moje rane moja majka
jezik
	rane jezik svjetlosti i muka jezik jauka jezik moja
majka
	Rane jezik jezik svjetlosti i muka jezik moja 
majka
	muka umuklog Hrvata Živila Hrvatska  
 

II

 Gradim
	dom s krovom na dvije vode na temelju od 
zvuka
	jauka kroz prostor i vrijeme pod golim studenim
nebom
	dok uokolo viju vuci i to golo nebo  počiva na  ruci pruženoj
u prazno
	u nigdinu i zaumnu livadu  mučenika s juga  n°  fin de l'étérnité  avenue de Croates 
	u Villefranche-de-Rouergue pod teretom tuđeg kamena i zvijezda

III

 Budući
	od krhotina, poderotina, rana, sjećanja moja i njihova
Hrvatska
	nema ni zidova ni vrata ona je jedna 
sanja
	Nisu njoj preci ni vitezovi gordi ni velikani
ini
	Sva u krpama, ponorima i trnjacima
Hrvatska
	je nama naša zimska glavnja
zublja
	u dubini noći i jauk i muk u samoći
Dom 
	za snivati bistro jezero na dnu kojem
svjetlucaju
	zlatna zrnca sirotinjstva i zaborava
da ih
	buduć budan skupljam za blistanje ne za trg
Rječi 
	da osvijetle sanjanu hrvatsku riječ dom 
gdje
	stanuje Hrvatska u riječima koje stenju
jauču
	i cvile pod teretom nepresušne boli i mukle
osame
	Istiskujem te riječi-sudrugove iz nabrekle tube 
tuge
	otkidam ih valjam kao planinska rijeka i mislim
njihov
	fini prah sa zvijezda potopljen u gorskim
brzacima
	

IV

Ranjene su moje riječi opeke za ovu kuću moju
Hrvatsku
	i krvave u povijesnom zidu
Ipak
	Ti drhtaji pred zidom povijesnim to sladostrasno
zamuckivanje
	taj krik pjesme to je moj uzlijet u svekolikost
u nigdost 
	u kost u meso moje odsanjane zbilje
Ipak
	s tim "les povres garçons croates" i ja u našem
domu
	bez zidova  uz raskomadanu svjetlost sjećanja
imam
	muziku koja zrije  kroz doba  između stijenki
zaborava 
	glasove da u njoj buče i jačaju, da kažu ne bojte se
nije skaska  
	da krik nije jedini oblik vremena 
	i da nije uzaludna bila naša bliska muka
	ovo je ovdje ukotvljena lađa hrvatska .

Tomislav Dretar